Vores hollandske forsvarer skifter til topholdet AZ Alkmaar i Æresdivisionen med øjeblikkelig virkning.

OB har solgt hollandske Ramon Leeuwin, som flyver tilbage til hjemlandet med familien. Det bliver topholdet AZ Alkmaar, som lige nu ligger nummer to i den hollandske Æresdivision, som får glæde af ham i fremtiden.

- Ramon har været en stærk og loyal spiller for OB, siden han kom til i august 2018. Han har været en af de bærende kræfter i vores forsvar og har tjent klubben godt. AZ Alkmaar kom med et godt tilbud på ham, og så vil vi naturligvis ikke stå i vejen for et skifte hjem til Holland, hvor han får mulighed for at være mere sammen med sin familie. Ydermere kommer han altså hjem til et tophold, som overvintrer på andenpladsen i Æresdivisionen og kun er tre point efter Ajax Amsterdam. Så det er en fin sportslig udfordring for ham samtidigt med, at vi har fået en god pris for ham, siger sportsdirektør Jesper Hansen.

Selv siger Ramon Leeuwin om sit skifte:

- Det er en fantastisk klub, jeg kommer til. Det er et tophold i Holland, og jeg er beæret over, at de vil have mig til klubben. Det bliver stort for mig at spille der, hvor de er med helt fremme i den hollandske liga, med i pokalturneringen og stadig lever i Europa League (møder LASK i knockoutfasen, red.). Jeg kender mange af deres spillere, og flere af dem er også på det hollandske landshold.

- Når det så er sagt, så har jeg altid nydt mit ophold i OB. Alle i og omkring klubben var søde og venlige overfor mig, da jeg kom hertil og hjalp mig på plads. Jeg har altid følt mig godt tilpas i Odense og har nydt at bo i byen. Til fansene vil jeg sige tak for en utrolig støtte. De gav mig en dejlig velkomst fra dag et, og det vil jeg aldrig glemme. Desuden skal der lyde en kæmpe tak til mine gamle holdkammerater, trænere og alle andre i OB.

AZ Alkmaar blev dannet i 1967 og har vundet to hollandske mesterskaber i 1981 og 2009. Desuden har de fire pokaltitler i skabet, hvoraf det seneste blev hentet i 2013. Klubben var i finalen i UEFA Cup´en i 1981, som de tabte til Ipswich. De spiller på AFAS Stadium med plads til lidt over 17.000 tilskuere og trænes af hollandske Arnold Slot.

Ramon Leeuwin startede karrieren i på Utrechts U21-mandskab, inden turen gik til AGOVV Apeldoorn i 2008. To år senere skiftede han til ADO Den Haag, inden SC Cambuur fik ham på kontrakt i 2013. Efter et år meldte FC Utrecht sig så igen på banen, og her nåede han at spille i fire sæsoner, inden han havnede i Ådalen.

Her nåede han i alt 47 kampe og lavede to mål og to assists for Striberne. Vi ønsker Ramon held og lykke i sin nye klub og siger tak for indsatsen i Odense.